Η στρατηγική παρέχει το πολιτικό πλαίσιο και τις προτεραιότητες της δράσης της ΕΕ στον τομέα των πολιτικών για τα ναρκωτικά για την περίοδο 2013-2020. Μέσω μιας ολοκληρωμένης, ισορροπημένης και τεκμηριωμένης προσέγγισης, επιδιώκει να συμβάλλει στα ακόλουθα: τη μείωση της ζήτησης ναρκωτικών· τη μείωση της προσφοράς παράνομων ναρκωτικών· τη μείωση των κινδύνων για την υγεία και των κοινωνικών κινδύνων καθώς και των βλαβών που προκαλούν τα ναρκωτικά. Η στρατηγική διαρθρώνεται γύρω από 2 τομείς πολιτικής: τη μείωση της ζήτησης ναρκωτικών, τη μείωση της προσφοράς ναρκωτικών. Επίσης, η στρατηγική διαρθρώνεται γύρω από 3 οριζόντια θέματα: τον συντονισμό, τη διεθνή συνεργασία, την έρευνα, την παρακολούθηση και την αξιολόγηση. Η στρατηγική λαμβάνει υπόψη τις νέες εξελισσόμενες προκλήσεις, μεταξύ άλλων: την εμφάνιση και διάδοση νέων ψυχοτρόπων ουσιών (ουσιών που διεγείρουν ή καταστέλλουν το κεντρικό νευρικό σύστημα)· την αυξανόμενη τάση για τη χρήση ναρκωτικών συνδυαστικά, όπως το αλκοόλ και τα συνταγογραφημένα φάρμακα· τη συνεχή αύξηση των περιστατικών μολύνσεων που μεταδίδονται με το αίμα, ιδίως του ιού της ηπατίτιδας C, μεταξύ των χρηστών ναρκωτικών καθώς και των δυνητικών κινδύνων μολύνσεων από τον ιό HIV· τους συνεχώς αυξανόμενους αριθμούς συνδεόμενων με τα ναρκωτικά θανάτων στην ΕΕ· τις αλλαγές στις διαδρομές διακίνησης ναρκωτικών, το διασυνοριακό οργανωμένο έγκλημα· και τη χρήση των νέων τεχνολογιών επικοινωνιών για τη διάθεση παράνομων ναρκωτικών και νέων ψυχοτρόπων ουσιών. Για την αντιμετώπιση αυτών των προκλήσεων, η στρατηγική αποσκοπεί στη μείωση της ζήτησης και προσφοράς ναρκωτικών μέσα από: τη βελτίωση των μέτρων μείωσης της ζήτησης, ακόμη και στις φυλακές· τη βελτίωση της διαθεσιμότητας προγραμμάτων πρόληψης καθώς και της αποτελεσματικότητάς τους· την επένδυση σε αποτελεσματικά μέτρα μείωσης του κινδύνου και των επιβλαβών επιπτώσεων· την επέκταση της απεξάρτησης, συμπεριλαμβανομένων των χρηστών μη-οπιούχων ναρκωτικών, καθώς επίσης και των ολοκληρωμένων μοντέλων περίθαλψης ψυχικής και σωματικής υγείας· την ενίσχυση της συνεργασίας και του συντονισμού μεταξύ των χωρών της ΕΕ, των υπηρεσιών επιβολής του νόμου και των δικαστικών υπηρεσιών για τη μείωση της παραγωγής, του λαθρεμπορίου, της διανομής και της πώλησης παράνομων ναρκωτικών· την αποτελεσματική ανταπόκριση στις εξελισσόμενες τάσεις, δίνοντας ιδιαίτερη προσοχή στις νέες τεχνολογίες επικοινωνιών λόγω του σημαντικού τους ρόλου στη διευκόλυνση της προσφοράς ναρκωτικών· ενίσχυση του νομοθετικού πλαισίου της ΕΕ με στοχευμένο τρόπο για πιο αποτελεσματικές πολιτικές· τη συμβολή στην καλύτερη κατανόηση του φαινομένου των ναρκωτικών και των επιπτώσεων των παρεμβάσεων, προκειμένου να αναπτυχθούν περαιτέρω πολιτικές και δράσεις. Επιπλέον, η στρατηγική ορίζει προτεραιότητες για τον συντονισμό, τη διεθνή συνεργασία, την ενημέρωση, την έρευνα, την παρακολούθηση και την αξιολόγηση.